**Tájékoztató a mikro-, kis- és középvállalkozások 2022. évi iparűzési adókedvezményével kapcsolatos önkormányzati támogatásról**

A helyi adókról szóló **1990. évi C. törvény** (a továbbiakban: Htv.) 51/L-O. §-ai tartalmazzák a 2022. évben végződő adóévben érvényes, a mikro, kis- és középvállalkozásokra vonatkozó 1%-os helyi iparűzési adómérték-kedvezmény szabályozását, az érintett vállalkozások körét és az adókönnyítés érvényesítésének lehetőségeit.

Az adómérték-kedvezmény miatti bevételkiesés kompenzálásával kapcsolatban a mikro-, kis- és középvállalkozások 2022. évi iparűzési adókedvezményével kapcsolatos önkormányzati támogatásról szóló **61/2022. (II. 28.) Korm. rendelet** (a továbbiakban: rendelet) az alábbiakat tartalmazza:

*„2. § A támogatás alapja a Magyar Államkincstár által 2022. május 16-áig szolgáltatott - az ASP Adó szakrendszerben található, vagy interfészen keresztül az ASP adattárházba átadott -, 2022. május 10-ei dátumú adatsor (a továbbiakban: kieső iparűzési adóbevétel).*

*3. § (1) A támogatás összege a huszonötezer főnél nem nagyobb lakosságszámú települési és kerületi önkormányzat esetében a kieső iparűzési adóbevétellel megegyező összeg.*

*(2) A támogatás összege a huszonötezer főnél nagyobb lakosságszámú települési önkormányzat esetében - a (3) bekezdésben foglalt kivétellel - az egy lakosra jutó iparűzési adóerő-képességtől függő mértékű összeg, amit a 2022. évi egy főre jutó iparűzési adóerő-képesség átlag - 67 622 forint/fő - figyelembevételével kell meghatározni úgy, hogy*

*a) a kieső iparűzési adóbevétel 100%-ának megfelelő összegű a támogatás, ha a település egy főre jutó iparűzési adóerő-képessége az átlag 70%-ánál kisebb,*

*b) a kieső iparűzési adóbevétel 75%-ának megfelelő összegű a támogatás, ha a település egy főre jutó iparűzési adóerő-képessége az átlagnál kisebb, de annak 70%-át meghaladja,*

*c) nem részesül támogatásban a települési önkormányzat, ha a település egy főre jutó iparűzési adóerő-képessége az átlagot meghaladja.*

*(3) A huszonötezer főnél nagyobb lakosságszámú fővárosi és kerületi önkormányzat nem részesül támogatásban.*

*(4) Az önkormányzatok lakosságszáma tekintetében a helyi önkormányzatokért felelős miniszter által vezetett minisztérium - 2021. január 1-jei állapotnak megfelelő - adatait kell figyelembe venni.”*

A rendelet alapján tehát a településenkénti támogatás – a tavalyi évhez hasonlóan – **külön önkormányzati adatszolgáltatás, vagy igénylés nélkül** kerül megállapításra. A támogatás alapjául szolgáló adatsor leválogatása az ASP Adattárházból történik, majd ezt követően kerül átadásra a Pénzügyminisztérium részére.

A **leválogatás** a rendelet szerinti **2022. május 10-ei határnapra vonatkozóan tartalmazza:**

* azon mikro-, kis- és középvállalkozás 2022. évi törölt (felezett) első félévi adóelőlegének évesített összegét, amely a Htv. 51/M. § (1) bekezdésének a) vagy b) pontja szerinti nyilatkozatot tett,
* a Htv. 39/B. § (3) bekezdése szerinti iparűzési adóalap-megállapítást választó, a kisadózó vállalkozások tételes adója hatálya alá tartozó vállalkozó (**KATA**) adóalapjának a 2022. január 1-jén hatályos önkormányzati adórendeletben megállapított iparűzési adómérték és az 1%-os adómérték különbözete szorzatát.

Mivel a leválogatásban szereplő, a nyilatkozatok alapján felezésre kerülő összegek az első félévi adóelőleg részletre vonatkoznak (a 2022. május 10-ei állapot szerint ezek állhatnak teljes körűen rendelkezésre),**, „évesítésre kerülnek**”, hogy a teljes évi támogatási összeg kiszámítható legyen. A támogatás két egyenlő részletben, **június és október hónapban kerül folyósításra.**

A támogatás **elszámolásakor** a visszafizetendő vagy még járó összeget szintén az ASP Adattárházból átadott adatok alapján számítják majd ki, **automatikusan**. Amennyiben az adózók által a 2022. évben végződő – a tevékenységét 2022. január 1-jét követően kezdő, naptári évtől eltérő üzleti évet választó mikro-, kis- és középvállalkozás esetében a 2022. évben kezdődő – adóévről benyújtott bevallások alapján a **2023. október 10-ei napra vonatkozó** adatok szerinti ***„tény” támogatás*** települési önkormányzatra összesített összege

1. meghaladja a Korm. rendelet alapján a tárgyévben már folyósított támogatás összegét, a települési önkormányzat a 2023. évben a két összeg különbözetének megfelelő **kiegészítő támogatásra jogosult**,
2. alacsonyabb, mint Korm. rendelet alapján a tárgyévben már folyósított támogatás összege, akkor a települési önkormányzatnak a két összeg különbözetének megfelelő összeget a központi költségvetés javára **vissza kell fizetnie**.

A visszafizetési kötelezettséget az önkormányzat 2023. október 31-éig teljesíti. Az esetleges kiegészítő támogatás novemberben kerül folyósításra.